b'\n_START_ARTICLE_\nCONOR\n_START_SECTION_\nRazvoj\n_START_PARAGRAPH_\nV\xc4\x8dasih se v publikaciji pojavi oblika avtorjevega imena (ali psevdonim), ki ni enaka obliki enotne zna\xc4\x8dnice (ime, pod katerim najpogosteje objavlja svoja dela). Knji\xc5\xbeni\xc4\x8dni katalog omogo\xc4\x8da pregled nad gradivom knji\xc5\xbenice in je organiziran glede na svojo funkcijo, ki izvira iz dolo\xc4\x8denih uporabnikovih potreb. Naloga avtorskega knji\xc5\xbeni\xc4\x8dnega kataloga je, da so v njem na enem mestu zdru\xc5\xbeena vsa dela enega avtorja, ne glede na to, pod kak\xc5\xa1nim imenom je podpisal svoje delo. V klasi\xc4\x8dnih listkovnih katalogih so to re\xc5\xa1evali tako, da so za to druga\xc4\x8dno obliko imena naredili kazalko, ki so jo vlo\xc5\xbeili na ustrezno mesto v katalogu. Podobna te\xc5\xbeava se je pojavila tudi pri imenih korporacij, pri katerih so naredili kazalke, ki opozarjajo, da najdemo dela te ustanove pod njihovim druga\xc4\x8dnim imenom. _NEWLINE_V ra\xc4\x8dunalni\xc5\xa1kih katalogih (slovenski vzajemni katalog COBIB) najdemo samo eno vrsto zapisov, in sicer bibliografske - to so zapisi s podatki o publikaciji. Kazalke so najprej ro\xc4\x8dno vpisovali v okviru bloka 9-, kar pa pomeni, da jih je bilo treba ponavljati v vsakem bibliografskem zapisu. To je bilo v primerjavi z listkovno obliko izjemno neracionalno in neu\xc4\x8dinkovito, zato so leta 2003 namesto bloka 9- uvedli posebno, normativno bazo, v kateri so se oblikovali zapisi, ki vsebujejo obliko enotne zna\xc4\x8dnice, povezane z vsemi alternativnimi oblikami, zapis pa je povezan z zna\xc4\x8dnicami v bibliografski bazi. Normativno bazo sestavljajo zapisi, oblikovani po formatu COMARC/A, ki je dopolnilna razli\xc4\x8dica UNIMARC-a za potrebe v okviru COBIB._NEWLINE_Na za\xc4\x8detku so bili v normativno bazo vklju\xc4\x8deni samo slovenski avtorji iz produkcije nekaj let pred uveljavitvijo CONOR-ja. Zapise o avtorjih so sestavili na osnovi osebnih bibliografij slovenskih raziskovalcev in slovenske nacionalne bibliografije za monografske publikacije. V sedmih mesecih od vzpostavitve normativne kontrole je bilo kreiranih ve\xc4\x8d kot 90.000 novih normativnih zapisov. Od vseh novih normativnih zapisov je originalno kreiranih zapisov 60\xc2\xa0%, preostali so bili prevzeti iz LC Names (normativna baza imen Kongresne knji\xc5\xbenice v Washingtonu).'